AARHUS: Fronten i kampen om ishusene i Aarhus rokker sig ikke en tomme.

I otte kiosker nægter opsagte forpagtere på ottende måned at forlade is- og pølsesalget, og to retssager kan forlænge stridighederne til langt ind i 2019.

Aarhus Kommune ejer arealerne med de 11 iskiosker spredt over hele byen. På otte af adresserne ejer Frisko under Unilever kioskbygningen, mens Aarhus Kommune er indehaver af de sidste tre kioskfaciliteter.

På trods af ejerskabet kan de ansvarlige politikere kun se på fra sidelinjen.

- Jeg har været inde over sagen i foråret, hvor jeg bad forvaltningen om at undersøge kommunens råderum i forhold til kontrakten med Unilever. Min empati ligger hos de små forpagtere, men der er en kontraktmæssig forpligtigelse overfor Unilever, og der er ingen mulighed for at opsige kontrakten. Den aktuelle sag er nu et mellemværende mellem Unilever og forpagterne, og det er derfor op til domstolene at træffe en afgørelse, siger teknik- og miljørådmand Bünyamin Simsek (V), Aarhus Kommune.